Norge opplevde en kraftig og langvarig deflasjon mellom 1920 og 1933, som var en del av en villet politikk kalt «paripolitikk». Målet var å bringe kronekursen tilbake til gullverdien den hadde før første verdenskrig. Denne politikken førte til redusert konkurranseevne for eksport, billigere import, konkurser, høy arbeidsledighet, bankkrise som gjorde at mange kontoinnehavere mistet sparepengene sine, lavere kredittilgang og en selvforsterkende deflasjon. Da pari kurs endelig ble nådd, hadde mange land allerede forlatt paripolitikken, og Norge fulgte etter – men først etter å ha gjennomgått den økonomiske belastningen som andre land hadde unngått.